Kattens Værn i Aalborg har torsdag fået 10 nye katte ind. Dermed er de oppe på 26 indleverede katte på bare fire dage. - Vi har i alt 117 katte nu, men har egentlig kun plads til 80 katte. Vi kan slet ikke følge med. Der må gøres noget, så det ikke bliver en tendens, at katte bare dumpes, når de er uønskede, lyder det fra Dikte Hagstrøm, der er internatsmedarbejder hos Kattens Værn i Aalborg. Flere af de 10 nye katte er i meget slem stand. - Vi fik en umærket hankat ind, hvis tænder var så dårlige, at han ikke kunne tage føde til sig. I alt fire af kattene måtte aflives, da tænderne var dårlige, fortæller Dikte Hagstrøm. Tre uger gamle killinger blev fundet ved en ejendom i Nørresundby, og en lille killing lå dumpet i en park.

Referat:
Kattens Værn i Nordjylland har ikke plads til flere katte. Alene i dag har de fået 10 nye katte indleveret.